Κλασική αγγλική πουτίγκα Χριστουγέννων
180 γρ. φρυγανισμένα ψίχουλα ψωμιού, 1 μήλο, καθαρισμένο, σε μικρά κυβάκια, 200 γρ. ξερά σύκα, ψιλοκομμένα, 100 γρ. σταφίδες μαύρες, 240 γρ. σταφίδες ξανθές, 200 γρ. σκόνη αμυγδάλου, 25 γρ. καρύδια, αλεσμένα στο μούλτι, σε σκόνη, 100 γρ. κουκουνάρια, 1 κουτ. γλυκού κανέλα σε σκόνη, 1/2 κουτ. γλυκού τριμμένο μοσχοκάρυδο, 1/2 κουτ. γλυκού μπαχάρι σε σκόνη, 100 γρ. ζάχαρη καστανή, κρυσταλλική, 100 γρ. ανάμεικτα ξερά φρούτα της αρεσκείας μας, ψιλοκομμένα, στη μύτη του κουτ. γλυκού αλάτι, ξύσμα και χυμός από 1 λεμόνι, 5 αυγά, ελαφρώς χτυπημένα, 100 γρ. βούτυρο αγελαδινό + λίγο ακόμη λιωμένο, για τις φόρμες, 100 γρ. μέλι
Για να φτιάξουμε τη κλασική αγγλική πουτίγκα Χριστουγέννων, αρχικά βάζουμε στον κάδο του μίξερ το μήλο, τα σύκα, όλες τις σταφίδες, τα αμύγδαλα, τα καρύδια και το κουκουνάρι και ανακατεύουμε καλά με το φτερό. Προσθέτουμε τα ψίχουλα, την κανέλα, το μοσχοκάρυδο, το μπαχάρι, τη ζάχαρη, τα ξερά φρούτα, το αλάτι, το ξύσμα και το χυμό και συνεχίζουμε το ανακάτεμα, μέχρι να ενωθούν τα υλικά. Αφήνουμε κατά μέρος.Σε ένα κατσαρολάκι βάζουμε το βούτυρο και το μέλι και τα ζεσταίνουμε σε σχετικά χαμηλή φωτιά, μέχρι να φτιάξουμε ένα ομοιογενές μείγμα.Προσθέτουμε τα αυγά, ανακατεύοντας συνέχεια με το σύρμα, μέχρι να ενωθούν με το μείγμα βουτύρου, πάντα σε χαμηλή φωτιά. Αποσύρουμε.Αδειάζουμε το μείγμα στον κάδο όπου βρίσκεται το μείγμα με τα ξερά φρούτα και χτυπάμε για 1 λεπτό με το φτερό.Αδειάζουμε το μείγμα σε ένα κατσαρολάκι με ένα χέρι, που να χωρά σε μια φαρδύτερη κατσαρόλα.Βουτυρώνουμε μια λαδόκολλα και σκεπάζουμε το κατσαρόλι, με τη βουτυρωμένη πλευρά. Σκεπάζουμε με ένα κομμάτι αλουμινόχαρτο, το οποίο σφίγγουμε γύρω από τα χείλη της φόρμας για να μην ανοίξει. Σε μια βαθιά κατσαρόλα βάζουμε νερό περίπου μέχρι τη μέση (όχι περισσότερο) και το ζεσταίνουμε μέχρι να κοχλάσει. Τοποθετούμε στην κατσαρόλα με προσοχή το κατσαρολάκι με την πουτίγκα -το νερό πρέπει να φτάνει μέχρι τα 3/4 του μικρού σκεύους. Φτιάχνουμε δηλαδή ένα είδος μπεν μαρί. Χαμηλώνουμε τη φωτιά ώστε το νερό να σιγοβράζει και σιγοψήνουμε την πουτίγκα για 3 ώρες. Κατά διαστήματα προσθέτουμε βραστό νερό στην κατσαρόλα ώστε η ποσότητα και η στάθμη του να είναι σταθερές σε όλη τη διάρκεια του ψησίματος.Βγάζουμε προσεκτικά το κατσαρόλι από το μεγαλύτερο σκεύος και αφήνουμε την πουτίγκα να κρυώσει εκεί. Αφαιρούμε το αλουμινόχαρτο και τη λαδόκολλα και σκεπάζουμε τη φόρμα με μια καθαρή πετσέτα. Αφήνουμε την πουτίγκα εκτός ψυγείου αλλά σε δροσερό σημείο. Όποτε πρόκειται να τη σερβίρουμε την ξαναβάζουμε στο μπεν μαρί, ακριβώς με τον τρόπο που περιγράψαμε προηγουμένως και την ζεσταίνουμε για 30 λεπτά.Σερβίρουμε σε πιάτα ή σε μπολ, με κουτάλι (η πουτίγκα είναι ένα σχετικά λασπώδες μείγμα) και, αν θέλουμε, συνοδεύουμε με έτοιμη σάλτσα καραμέλα ή με μπάλες παγωτό βανίλια.
Μήλο,Ξερά φρούτα,Ξηροί καρποί,Χριστούγεννα